ຂ່າວສານຫວຽດນາມ ລາຍງານວ່າ ທ່ານ ເຈິ່ນດ້າຍກວາງ ກຳມະການກົມການເມືອງ ພັກກອມມູນິດຫວຽດນາມ ປະທານປະເທດຫວຽດນາມ ໄດ້ເຖິງແກ່ມໍລະນະກຳແລ້ວ ເມື່ອວັນທີ 21 ກັນຍາທີ່ຜ່ານມາ ລວມອາຍຸໄດ້ 62 ປີ.
ທ່ານ ເຈິ່ນດ້າຍກວາງ ກຳເນີດເມື່ອປີ 1956 ຢູ່ທີ່ແຂວງ ນິງບິ່ງ (ພາກເໜືອຫວຽດນາມ); ແລະ ທ່ານໄດ້ຮັບເລືອກຕັ້ງເປັນປະທານປະເທດຫວຽດນາມ ໃນວັນທີ 2 ເມສາ ປີ 2016.
ຂ່າວສານຫວຽດນາມ ໃຫ້ຮູ້ອີກວ່າ ໃນວັນທີ 23 ກັນຍານີ້ ທ່ານນາງ ຫງວຽນທິກີມເງິນ ປະທານສະພາແຫ່ງຊາດຫວຽດນາມ ໄດ້ຕາງໜ້າໃຫ້ຄະນະກຳມະການປະຈຳສະພາແຫ່ງຊາດຫວຽດນາມ ລົງນາມໃນແຈ້ງການສະບັບໜຶ່ງ ກ່ຽວກັບການປະຕິບັດການຮັກສາການປະທານປະເທດ ຕໍ່ທ່ານນາງ ດັ້ງທິຫງອກທິ້ງ ໂດຍເປັນການອີງຕາມລັດຖະທຳມະນູນແຫ່ງ ສາທາລະນະລັດ ສັງຄົມນິຍົມຫວຽດນາມ; ອີງຕາມກົດໝາຍວ່າດ້ວຍການຈັດຕັ້ງສະພາແຫ່ງຊາດຫວຽດນາມ; ແລະ ອີງຕາມການສະຫຼຸບຂອງກົມການເມືອງ ພັກກອມມູນິດຫວຽດນາມ ກ່ຽວກັບການແບ່ງໜ້າທີ່ກຳມະການສູນກາງພັກ ໃຫ້ຮັກສາການປະທານປະເທດ ສາທາລະນະລັດ ສັງຄົມນິຍົມຫວຽດນາມ.
ຂ່າວແຈ້ງວ່າ ທ່ານນາງ ດັ້ງທິຫງອກທິ້ງ ຈະຮັກສາການປະທານປະເທດ ສາທາລະນະລັດ ສັງຄົມນິຍົມຫວຽດນາມ ໄປຈົນກວ່າສະພາແຫ່ງຊາດຫວຽດນາມ ຈະເລືອກຕັ້ງປະທານປະເທດ ຄົນໃໝ່.